Gerry Marsden

Gerard Marsden (24. september 1942 – 3. januar 2021) var en engelsk sanger, låtskriver, musiker og TV-personlighet. Han er best kjent som leder av merseybeat-bandet Gerry and the Pacemakers. Gerry and the Pacemakers var de først artistene som hadde sine tre første hits på nummer 1 på de britiske hitlistene. Selv om de aldri nådde førsteplassen på hitlistene i USA så var de nest etter the Beatles den mest populære gruppen fra Liverpool som hadde hits på Billboard Hot 100.

Tidlig liv 
Marsden ble født i bydelen Toxteth i Liverpool, og hans foreldre var Frederick Marsden og Mary McAlindin. Hans interesse for musikk begynte i tidlig alder. Han husket at han sto og sang «Ragtime Cowboy Joe» på toppen av et tilfluktsrom, og fikk en flott mottakelse av de som sto og så på.

Karriere 
Gerry and the Pacemakers ble dannet i 1959. De var den andre gruppen som ble signert av Brian Epstein, etter The Beatles, og de ble værende blant hans favorittartister. Deres første singel var «How Do You Do It?» i  1963, anbefalt av George Martin etter at den først ble gitt til The Beatles. Dette var den første nummer 1-hiten for the Pacemakers. Den ble innspilt ved Abbey Road Studios og ble utgitt på EMIs Columbia label.

Gruppens andre nummer 1 var «I Like It», som ble etterfulgt av «You'll Never Walk Alone», som begge ble utgitt senere i 1963. Blant gruppens øvrige singler var «It's Gonna Be Alright», «I'm the One», «Don't Let the Sun Catch You Crying», og «Ferry Cross the Mersey», som alle ble utgitt i 1964. En musikkfilm kalt Ferry Cross the Mersey, som ble ansett som deres versjon av the Beatles' A Hard Day's Night ble utgitt i 1965.

The Pacemakers ble oppløst i oktober 1966. Etter at han forlot gruppen hadde Marsden en lavmælt karriere på TV, blant annet på barneprogrammet The Sooty Show. Han spilte også i West End-musicalen Charlie Girl sammen med Derek Nimmo og Anna Neagle. En ny sang, «Liverpool», ble lagt til partituret for å knytte seg til Marsdens Liverpool-dialekt.

Marsden returnerte til førsteplassen på hitlistene to ganger på 1980-tallet med gjeninnspillinger av to av hans gamle hits, og hvor all fortjeneste gikk til veldedighet. I 1985, etter brannen på Bradford City stadion, hvor 56 mennesker omkom, dannet han en gruppe kalt the Crowd, som inkluderte andre musikere, sangere og radio-discjockeyer, for å lage en ny versjon av «You'll Never Walk Alone». 18. april 1989, tre dager etter Hillsborough-tragedien hvor 96 Liverpool-tilhengere ble drept, gikk han sammen med Paul McCartney, The Christians, Holly Johnson, og hans produksjonstrio Stock, Aitken & Waterman for å lage en ny versjon av «Ferry Cross the Mersey».

I 1993 utga Marsden sin autobiografi, I'll Never Walk Alone, skrevet sammen med Ray Coleman, tidligere redaktør i Melody Maker. I 1990 spilte han inn sangen «Red White and Blue», med The England Supporters Club, som også er med på albumet England's Glory som ble utgitt i forbindelse med EM i fotball 1996 (Euro 96).

I 2020, under COVID-19-pandemien, ga han ut en versjon av «You'll Never Walk Alone» som en hyllest til National Health Service.

Personlig liv og dødsfall 
Marsden hadde en eldre bror, Freddie, som var med-grunnlegger og trommeslager i Gerry and the Pacemakers. Han døde i 2006.

I 1965 giftet Marsden seg med Pauline Behan, og de hadde to døtre, Yvette og Victoria.

I september 2003 hadde Marsden en koronar bypassoperasjon på Broad Green Hospital i Liverpool. Han hadde en ny hjerteoperasjon i 2016, og kunngjorde at han var pensjonist i november 2018 (men likevel opptrådte han sammen med Take That på deres konsert på Anfield i juni 2019).

Marsden døde 3. januar 2021 på Arrowe Park Hospital i Merseyside, etter en blodinfeksjon i hjertet. Han ble 78 år gammel.

Priser og utmerkelser 
I 2003 ble Marsden utnevnt til Member of the Order of the British Empire (MBE), for hans arbeid til støtte for ofrene etter Hillsborough-katastrofen.

I 2009 ble han gitt Freedom of the City av Liverpool.

I 2010 fikk Marsden et Honorary Fellowship fra Liverpool John Moores University.

Solo diskografi 
For utgivelser med the Pacemakers, se Gerry and the Pacemakers

Album 
 A Tribute to Lennon & McCartney (Dominion, 1995)
 One 2 One (Pulse Records, 1999)
 Much Missed Man: Tribute to John Lennon (Ozit, 2001)
 My Home Town (Angel Air, 2021)

Singler 
 «Please Let Them Be» / «I'm Not Blue» (CBS, mars 1967)
 «Gilbert Green» / «What Makes Me Love You» (CBS, august 1967)
 «Liverpool» / «Charlie Girl» (utgitt som Gerry Marsden & Derek Nimmo, CBS, april 1968)
 «In The Year of April» / «Every Day» (NEMS, november 1968)
 «Every Little Minute» / «In Days of Old» (NEMS, mai 1969)
 «I've Got My Ukulele» / «What a Day» (Decca, mai 1971)
 «Amo Credo» / «Come Break Bread» (Phoenix UK, april 1972)
 «They Don't Make Days Like That Any More» / «Can't You Hear the Song?» (DJM, august 1974)
 «Your Song» / «Days I Spent With You» (DJM, april 1975)
 «My Home Town» / «Lovely Lady» (DJM, september 1976)
 «You'll Never Walk Alone» / «Messages» (med the Crowd, (Spartan Records, 1985) 
 «Ferry Cross the Mersey» / «Abide with Me» (with Paul McCartney, The Christians, Holly Johnson and Stock Aitken Waterman, PWE, 1989)
 «Red, White And Blue» / «Red, White And Blue (Backing Track)» (Gerry Marsden And The England Supporters Club, Westmoor Music, 1990)
 «As Time Stood Still» (The Sun: Gulf Aid, GULF, 1991)
 «He Ain't Heavy, He's My Brother» (som en del av The Justice Collective, Metropolis, 2012)

Referanser

Eksterne lenker 
 
 
 

Engelske sangere
Engelske gitarister
Order of the British Empire (MBE)
Personer fra Liverpool